Mamba aliye mwilini mwangu
Language: Swahili | Genre: Creative_writing

﻿Mamba aliye mwilini mwangu 

Ninaitwa Molly. Mimi ni msichana kama  wasichana wangine, isipokuwa, nina mamba  mwilini mwangu. Wewe huwezi kumwona,  lakini ninajua yupo.  Jina lake ni Ukosefu-Kinga-Mwilini. Anajificha  ndani ya mwili wangu na hawezi kuwaumiza  marafiki zangu.  
Mamba huyu hawezi kuondoka mwilini  mwangu na kuingia mwilini mwako.  Hata ukikaa karibu nami au ukiushika  mkono wangu.  
Hawezi kuuacha mwili wangu na kuruka  ndani ya wako ukila nami chakula cha  mchana.  Au, hata ukilala karibu nami sakafuni.  
Mamba huyu, Ukosefu-Kinga-Mwilini,  amekuwa nami tangu nizaliwe.  Anapenda kuwala majeshi wote wa mwilini  ambao wangepigana na viini na kunizuia  kuwa mgonjwa.  Anapowala majeshi wangu kwa wingi,  ninaugua sana. Siwezi kwenda shule wala  kucheza na marafiki zangu.  
Ninalazimika kumeza dawa zangu kila siku  wakati unaopendekezwa. Nisipofanya hivyo,  mamba huyu anaamka kwa hasira na  kuwala majeshi wangu tena.  Mimi sitaki afanye hivyo. Ndiyo sababu  ninamkumbusha bibi kunipa dawa zangu  wakati unaofaa.  
Nikila mboga na matunda, majeshi walio  mwilini mwangu wanapata nguvu. Mamba  huyu hawezi kuwashika.  Anapolala kwa muda, mimi huwa na nguvu.  Hufurahi na kucheza na marafiki zangu tena.  
Bibi alinipeleka kituo cha afya muda mfupi  uliopita. Alipewa dawa na daktari ya  kumfanya mamba huyu alale asiweze  kuwala majeshi wangu.  Mimi huweza kukimbia, kupanda juu na  kucheza kama watoto wengine. 
Ninampenda bibi sana. Ni mzuri na mwenye  huruma. Ananilisha chakula kizuri na  kuhakikisha ninapata vitamini zaidi ili  majeshi wangu wawe na nguvu.  Nikiugua, ananipeleka kituo cha afya mara  moja ili nipate matibabu na kupata nafuu.  Ninafurahi anaponisomea hadithi kabla  mimi kwenda kulala. Kabla sijalala, mimi  huwaza juu ya kusomea katika shule kubwa.  
Nitaendelea kuzitumia dawa za kumfanya  mamba wangu alale. Ningependa kumsaidia  bibi na kumsomea hadithi atakapozeeka na  kutoweza kuona vizuri.  Nikiwa mtu mzima, ningependa kusoma na  kuchangia kutafuta dawa zitakazowafanya  mamba wote walio katika miili ya watu,  walale milele daima.  
Nitajifunza kuishi na mamba wangu na  kufanya alale zaidi nitakavyoweza.  Nitakuwa na marafiki wengi na kufurahi kila  siku iwezekanavyo.  
Bibi, shangazi, wajomba, na marafiki,  wananipenda, ingawa nina mamba mwilini  mwangu anayeitwa Ukosefu-Kinga-Mwilini.  


Source www.africanstorybook.org